**Младежка визия за развитие на България**

Становище на тема ***„Здраве за всички – бъдещите цели за развитие“***

*Жанета Атанасова Янева*

*МУ „Проф. д-р Параскев Стоянов” – гр.Варна*

 Благодаря за поканата да участвам на организираната от Президента на Република България инициатива "Младежка визия за развитие на България". За мен е чест да присъствам на този форум, чрез който младите хора в страната имат възможността да изразят своята позиция.

 Основната цел на Президентство, Правителство и всички ангажирани в системата на здравеопазването е осигуряване на достъпни и с добро качество здравни услуги за всеки гражданин на РБ. Това за съжаление не е така. Голяма част от трудно достъпните райони на страната и малките селища са лишени от всякаква медицинска помощ. Голям процент от високоспециализирани и изключително квалифицирани здравни кадри - лекари, медицински сестри и др. напускат страната заради мизерното заплащане и изключително ниския имидж на медицинската професия у нас, създаден през последните години след въвеждане на здравната реформа. Затова основното, което е нужно да се направи, е промяна в сега действащата система на здравно осигуряване.

 Според нея основните начини за финансиране на здравеопазването са чрез задължително здравно осигуряване и чрез финансиране от държавния бюджет. Независимо от свободния и лесен достъп до лекарска помощ (там, където я има) се оказва почти невъзможно на голям брой пациенти да получат направление за специалист или изследване, независимо че редовно плащат здравните си осигуровки и посещават лекар 1- 2 пъти годишно. Затова аз считам, че е добре да се промени модела на финансиране на здравната система.

 Здравните осигуровки да бъдат два вида: 1) задължителни - които да се плащат задължително от всички (а не само когато се наложи напр. спешна хоспитализация) и осигуряващи необходимия минимум извънболнична, болнична и стоматологична медицинска помощ и използване на безплатни лекарства в определен обем, както и 2) допълнително здравно осигуряване - което да осигурява допълнителен обем медицински услуги и по-добър комфорт на болничен престой. Така всеки пациент ще знае точно какво е платил за своето здраве и какъв обем медицински услуги ще получи срещу своята вноска. Ще изчезнат претенциите на голям брой хора " на мен ми се полага" без дори да са си плащали редовно здравните осигуровки. От друга страна, ако плащаш по-голяма здравна вноска ще имаш възможнмост да използваш и по-скъпоплатени услуги. Така ще намалее възможността за корупция, особено ако се въведат електронни карти и всяка медицинска услуга, която пациентът е ползвал, бъде отразена директно чрез картата му. Ще се избегнат кешовите плащания, всеки ще може да следи, за какво се изразходват здравните му осигуровки и ще знае, ако трябва да доплати, кое точно го налага. Считам, че това ще повиши и имиджа на бългаския лекар, който през последните години многократно е обвиняван в корупция, заради единични случаи в системата на здравеопазването.

 Разбира се, освен да плащат редовно своите здравни осигуровки пациентите трябва да имат още един основен ангажимент - да провеждат ежегодно поне един профилактичен преглед, но в значително по-голям обем от предлагания досега. Защото само чрез профилактика и превенция могат да се избегнат редица хронични заболявания - ССЗ, ЗД, онкологични заболявания и др.

 Да се наблегне на масови скринингови програми или поне на скрининг на рисковите групи, които да бъдат обхващани задължително и в необходимия обем. По този начин освен, че ще се спасят много човешки животи, ще се спестят пари за скъпи медикаменти и лечение, които за жалост се оказват обикновено палиативни.

 Да се обърне приоритетно внимание на ваксинопрофилактиката с цел избягване на тежки инфекциозни заболявания, особено при наличието на масивна емигрантска вълна през поседните месеци и големия процент малцинствено население в страната. Да се провеждат регулярно скринингови изследвания за СПИН, с цел непозволяване разпространението на пандемията.

 И разбира се, не на последно място, трябва да се създадат условия българските медицински специалисти да бъдат мотивирани да останат в страната и да дадат най-доброто от себе си. Това ще стане чрез заплащане равностойно на това в страните членки на Европейския съюз и съответно на извършвания от тях обем дейност и квалификация. Защото така българските лекари няма масово да емигрират, а ще работят за същото заплащане в страната, която е инвестирала токова много за тяхното образование.

 Да имат възможността да специализират в желаната специалност, получвайки реално възнаграждение. А не както досега - специализациите в по-голямата си част да са платени и срещу мизерно заплащане, което не ни осигурява възможността да живеем нормално и да създаваме семейства. И след положените усилия от всички нас по време на дългогодишното следване и следдипломно обучение ние да получаваме възнаграждение, което да ни кара да бъдем горди, че сме лекари в Република България. Защото желанието на мен и на голяма част от моите колеги е да живеем, работим и отглеждаме децата си в страната, която толкова много обичаме!

 **Благодаря за вниманието!**